Rich Brian

Brian Imanuel (født 3. september 1999 i Jakarta i Indonesia), bedre kjent under scenenavnet Rich Brian (tidligere Rich Chigga), er en indonesisk rapper, låtskriver og produsent. Han slo igjennom da singelen "Dat $tick" gikk viralt i 2016, og har gitt ut debutalbumet "Amen", som havnet på 18. plass på amerikanske Billboard.

Bakgrunn 
Brian ble født den 3. september 1999 i Jakarta. Han er av kinesisk-indonesisk avstamning. Han er den yngste av 4 søsken. Han vokste opp i vest-Jakarta i et middelklassenabolag, og brukte det meste av sin tid med å hjelpe foreldrene i den familieeide kaféen deres. Han har ikke noen formell utdanning, men ble hjemmeskolert av foreldrene gjennom barndommen.

Brian kom i kontakt med internett da han lette etter måter å løse rubiks kube online på morens datamaskin. Han kom deretter i kontakt med Twitter, og lagde sin egen profil i en alder av 11, hvoretter han la ut videosnutter, bilder og absurde utsagn, og etterhvert fikk flere tusen følgere. Han snakket imidlertid kun indonesisk, men lærte seg engelsk på egen hånd ved å høre på rappere som Childish Gambino, Tyler, the Creator, 2 Chainz og Macklemore, samt ved å se videosnutter på youtube. 

Brian ble introdusert til rap-sjangeren ved hjelp av en amerikansk internettvenn som sendte ham Macklemores "Thrift Shop". Han har fortalt at han forsøkte å rappe til sangen, men at engelsken hans på dette tidspunktet var alt for dårlig. Etter møtet med Macklemores musikk begynte han å høre på rapperne nevnt ovenfor, og kom dypere inn i sjangeren. Han skrev sin første rap-låt i 2014, og spilte den inn ved hjelp av mikrofonen til iPhonen sin over en instrumental av Mf Doom.

Referanser

Eksterne lenker 
 
 
 
 

Indonesiske musikere
Personer fra Jakarta